om ændring af forordning (EU) 2021/92, for så vidt angår visse fiskerimuligheder for 2021 i EU-farvande og andre farvande

Ved Rådets forordning (EU) 2021/92 fastsættes der fiskerimuligheder for 2021 for visse fiskebestande og grupper af fiskebestande gældende i EU-farvande og for EU-fiskerfartøjer i visse andre farvande. Fiskerimulighederne ændres som regel adskillige gange i løbet af den periode, de er fastsat for.

Brisling (Sprattus sprattus) er en art med kort livscyklus, og derfor bør fiskerimulighederne fastsættes hurtigt efter offentliggørelsen af rådgivning fra ICES, således at fiskeriet kan påbegyndes. Siden april 2019 har ICES fremlagt rådgivning én gang om brisling i ICES-afsnit 3a (Kattegat/Skagerrak) på den ene side og om brisling i ICES-afsnit 2a (Norskehavet) og ICES-underområde 4 (Nordsøen) på den anden side, eftersom disse to bestande betragtes som en enkelt biologisk bestand, selv om deres forvaltning fortsat er opdelt i to forvaltningsområder. ICES offentliggjorde sin årlige videnskabelige rådgivning om bestanden den 13. april 2021, mens fiskeriet påbegyndes den 1. juli 2021. Ifølge denne rådgivning bør der højst fanges 106 715 ton brisling i de berørte områder i perioden 1. juli 2021 til juni 2022. I Rådets forordning (EU) 2021/92 fastsættes den samlede tilladte fangstmængde (TAC) til nul i begge forvaltningsområder for perioden fra 1. juli 2021 til 30. juni 2022. Derfor bør fangster af brisling i disse to forvaltningsområder ændres i overensstemmelse med den seneste videnskabelige rådgivning fra ICES efter samråd med Det Forenede Kongerige og Norge.

TAC'en for ansjos (Engraulis encrasicolus) i ICES-underområde 9 og 10 og EU-farvandene i afsnit 34.1.1 henhørende under Komitéen for Fiskeriet i det Østlige Centrale Atlanterhav (CECAF) er sat til nul for perioden fra den 1. juli 2021 til den 30. juni 2022 i afventning af den videnskabelige rådgivning for den pågældende periode. ICES fremlægger sin rådgivning for denne bestand i slutningen af juni 2021. For at sikre at fiskeriet kan fortsætte, indtil der er fastsat en TAC på grundlag af den seneste videnskabelige rådgivning, bør der fastsættes en foreløbig TAC på 5 744 ton baseret på fangsterne i tredje kvartal af 2020. TAC'en vil blive ændret i overensstemmelse med den videnskabelige rådgivning fra ICES.





2021/0135 (NLE)

Forslag til

RÅDETS FORORDNING

om ændring af forordning (EU) 2021/92, for så vidt angår visse fiskerimuligheder for 2021 i EU-farvande og andre farvande

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen, og

ud fra følgende betragtninger:

(1)Ved Rådets forordning (EU) 2021/92 fastsættes der fiskerimuligheder for 2021 for visse fiskebestande og grupper af fiskebestande gældende i EU-farvande og for EU-fiskerfartøjer i visse andre farvande.

(2)I forordning (EU) 2021/92 blev den samlede tilladte fangstmængde ("TAC") for brisling i ICES-afsnit 3a (Kattegat/Skagerrak), i ICES-afsnit 2a (Norskehavet) og ICES-underområde 4 (Nordsøen) fastsat til nul i afventning af den relevante videnskabelige rådgivning fra Det Internationale Havundersøgelsesråd ("ICES"). Den seneste rådgivning fra ICES om det maksimale bæredygtige udbytte blev tilgængelig den 13. april 2021. Ifølge ICES' rådgivning bør der højst fanges 106 715 ton brisling i de berørte områder i perioden 1. juli 2021 til 30. juni 2022. Brisling er en art med kort livscyklus, og fiskeriet påbegyndes derfor den 1. juli umiddelbart efter forelæggelsen af den videnskabelige rådgivning. De fangstbegrænsninger, der gælder i øjeblikket, for brisling i ICES-afsnit 3a og i ICES-afsnit 2a samt ICES-underområde 4 bør derfor tilpasses i overensstemmelse med denne rådgivning fra ICES efter samråd med Det Forenede Kongerige og Norge.

(3)I forordning (EU) 2021/92 blev den samlede tilladte fangstmængde ("TAC") for ansjos (Engraulis encrasicolus) i ICES-underområde 9 og 10 og EU-farvandene i afsnit 34.1.1 henhørende under Komitéen for Fiskeriet i det Østlige Centrale Atlanterhav (CECAF) fastsat til nul for perioden fra den 1. juli 2021 til den 30. juni 2022 i afventning af den videnskabelige rådgivning for den pågældende periode. ICES fremlægger sin rådgivning for denne bestand i slutningen af juni 2021. For at sikre at fiskeriet kan fortsætte, indtil der er fastsat en TAC på grundlag af den seneste videnskabelige rådgivning, bør der fastsættes en foreløbig TAC på 5 744 ton baseret på fangsterne i tredje kvartal af 2020.

(4)Denne forordning bør træde i kraft dagen efter offentliggørelsen på grund af tidspresset for at indlede fangstperioden for brisling og ansjos den 1. juli 2021 —

VEDTAGET DENNE FORORDNING:

Artikel 1

Ændring af forordning (EU) 2021/92

Forordning (EU) 2021/92 ændres som angivet i bilaget til nærværende forordning.